《道士王元之以诗为赠多见哀勉因以古诗为答》
宋代·王令

利剑不刺鼠，大钓不联鲕。
天昏白日沉，剑决浮云披。
地荡海水摇，钓引九鲸縻。
固其用不常，安得易用为。
当其未效间，是亦铅与铍。
吾非小丈夫，胸中少翘奇。
少年嗜勇黠，跨压百雄低。
两眼皆豚羊，一腹千麃罴。
使气睨群辈，问今当我谁。
四海有守兵，谓予皆耻之。
左手将醢戎，右手期锄夷。
书足记姓名，剑亦弃不治。
不愿当世是，不羞群曹嗤。
曰富贵在我，又何有年时。
块视勒山功，芥拾封侯龟。
一日忽自悟，吾岂虔强儿。
旧闻有六经，条理两可师。
无不至圣人，有学中自隳。
勿遂谓不及，吾由未尝追。
好勇不好道，吾将自诛非，
浩乎如有年，茫乎其若思。
望禾如未获，专乎如有期。
夜或不记寝，昼或忘其饥。
不以儒自劫，不以庸自卑。
树而不可拔，山而不可移。
拒之不使杂，磨之不容疵。
孰为古之圣，孰为今之推。
孰远不可到，孰高不可訾。
置易功其难，力险肆自夷。
上自太古先，跂轩而望羲。
下至三代来，尧舜禹汤姬。
周公汲汲劳，仲尼皇皇疲。
轲况比踵游，雄俞磨肩驰。
或示我使向，或导我使随。
或凿我未开，或完我已亏。
或退而我引，或坠而我提。
或辅而我夹，或颠而我支。
或砭我赘疣，或膏我疮痍。
浴我挍我垢，酝我酿我醨。
计昔以较今，悮是而恨迷。
固知於圣贤，实辱再造私。
道远致力多，功大收效迟。
今而所存者，财一毛於皮。
苟曰成不成，我有罪未知。
如夫用不用，敢系天为辞。
若寒馁贫贱，此於我何居。
若夸毁誉訾，此其如予奚。
王君异学者，见我加嗟咨。
叙其念惜心，投以引勉诗。
语爱则然尔，独理似或遗。
辄自讼由来，强答非所宜。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。